CELEX: 62021TN0291
Language: el
Date: 2021-05-25 00:00:00
Title: Υπόθεση T-291/21: Προσφυγή-αγωγή της 25ης Μαΐου 2021 — Cathay Pacific Airways κατά Επιτροπής

19.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 289/41
            
         
      Προσφυγή-αγωγή της 25ης Μαΐου 2021 — Cathay Pacific Airways κατά Επιτροπής
      (Υπόθεση T-291/21)
      (2021/C 289/58)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Cathay Pacific Airways Ltd (Χονγκ-Κονγκ, Κίνα) (εκπρόσωποι: M. Rees και E. Estellon, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει, σύμφωνα με τα άρθρα 268 και 340 ΣΛΕΕ, την Ευρωπαϊκή Ένωση (εκπροσωπούμενη από την Ευρωπαϊκή Επιτροπή) να της καταβάλει:
                  
                              —
                           
                           
                              χρηματική αποζημίωση η οποία αντιστοιχεί στους τόκους υπερημερίας υπολογιζόμενους επί του ποσού των 57 120 000 ευρώ με το επιτόκιο που εφαρμόζεται από την Ευρωπαϊκή Κεντρική Τράπεζα στις βασικές πράξεις αναχρηματοδότησης την 1η Νοεμβρίου 2010 (ήτοι 1,0 μονάδες), προσαυξημένο κατά 3,5 ποσοστιαίες μονάδες, για την περίοδο μεταξύ 15 Φεβρουαρίου 2011 και 4 Φεβρουαρίου 2016, ήτοι το ποσό των 14 211 026,51 ευρώ ή, εάν αυτό δεν γίνει δεκτό, με το επιτόκιο που θα κρίνει πρόσφορο το Γενικό Δικαστήριο, και
                           
                        
                              —
                           
                           
                              τόκους ανατοκισμού επί του ποσού των τόκων υπερημερίας για την περίοδο μεταξύ της 5ης Φεβρουαρίου 2016 (ή, εάν αυτή δεν γίνει δεκτή, από την ημερομηνία την οποία θα κρίνει πρόσφορη το Γενικό Δικαστήριο) και της ημερομηνίας πραγματικής καταβολής από την Επιτροπή του ανωτέρω ζητούμενου ποσού με το επιτόκιο που εφαρμόζεται από την Ευρωπαϊκή Κεντρική Τράπεζα, προσαυξημένο κατά 3,5 ποσοστιαίες μονάδες, ή, εάν αυτό δεν γίνει δεκτό, με το επιτόκιο που θα κρίνει πρόσφορο το Γενικό Δικαστήριο
                           
                        
            
                  —
               
               
                  να ακυρώσει, σύμφωνα με το άρθρο 263 ΣΛΕΕ, την προσβαλλόμενη απόφαση
               
            
                  —
               
               
                  να καταδικάσει την Ευρωπαϊκή Επιτροπή στο σύνολο των εξόδων της παρούσας διαδικασίας.
               
            
         Ισχυρισμοί και κύρια επιχειρήματα
      
      Προς στήριξη της αγωγής, η προσφεύγουσα-ενάγουσα προβάλλει έναν και μόνο ισχυρισμό. Υποστηρίζει ότι η Ευρωπαϊκή Ένωση υποχρεούται, σύμφωνα με τα άρθρα 266, 268 και 340 ΣΛΕΕ, να της καταβάλει αποζημίωση λόγω εξωσυμβατικής ευθύνης, η οποία αντιστοιχεί στο ποσό των τόκων υπερημερίας για την περίοδο αναφοράς.
      Προς στήριξη της προσφυγής, η προσφεύγουσα-ενάγουσα προβάλλει τέσσερις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι το Γενικό Δικαστήριο πρέπει να ακυρώσει την προσβαλλόμενη απόφαση, δεδομένου ότι υφίσταται πλάνη περί το δίκαιο όσον αφορά τη βάση επί της οποίας η αίτηση απορρίφθηκε ως εκπρόθεσμη.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση προσκρούει στον κανονισμό 2342/2002 της Επιτροπής (1) ερμηνευόμενο σύμφωνα με το άρθρο 266 ΣΛΕΕ.
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση προσκρούει στον κατ’ εξουσιοδότηση κανονισμό 1268/2012 (2) ερμηνευόμενο σύμφωνα με το άρθρο 266 ΣΛΕΕ.
               
            
                  4.
               
               
                  Με τον τέταρτο λόγο προβάλλεται ότι το Γενικό Δικαστήριο πρέπει να ακυρώσει την προσβαλλόμενη απόφαση (3), δεδομένου ότι αυτή είναι ανεπαρκώς αιτιολογημένη.
               
            
         (1)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 357, σ. 1).
      
         (2)  Κατ’ εξουσιοδότηση κανονισμός (ΕΕ) 1268/2012 της Επιτροπής, της 29ης Οκτωβρίου 2012 , σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ 2012, L 362, σ. 1).
      
         (3)  Ares(2021) 2113498 της 25ης Μαρτίου 2021.